Háskólaráð samþykkti á fundi sínum í dag að tilnefna Jón Atla Benediktsson , prófessor í rafmagns - og tölvuverkfræði , í embætti rektors Háskóla Íslands til næstu fimm ára . Jón Atli hefur gegnt embættinu frá árinu 2015 . Embætti rektors Háskóla Íslands var auglýst laust til umsóknar í desember og rann umsóknarfrestur út 3. janúar sl . Ein umsókn barst um embættið , frá Jóni Atla Benediktssyni . Sérstök undirnefnd háskólaráðs metur hvort umsækjendur um starf rektors uppfylli sett skilyrði um embættisgengi . Háskólaráð ákvað á fundi sínum í dag að rita mennta - og menningarmálaráðherra bréf og tilnefna Jón Atla Benediktsson sem rektor Háskóla Íslands fyrir tímabilið 1. júlí 2020 til 30. júní 2025 . Um Jón Atla Benediktsson Jón Atli Benediktsson var kjörinn rektor Háskóla Íslands í almennri kosningu starfsmanna og stúdenta við skólann vorið 2015 og tók formlega við embætti þann 1. júlí það ár . Hann er sá 29. í röðinni sem gegnir embættinu frá því að Háskóli Íslands tók til starfa árið 1911 . Jón Atli lauk prófi í rafmagnsverkfræði frá Háskóla Íslands 1984 og ári síðar hóf hann nám við Purdue-háskóla í Indiana í Bandaríkjunum og lauk þaðan meistaraprófi 1987 og doktorsprófi í rafmagnsverkfræði 1990 . Jón Atli hóf störf sem lektor í rafmagns - og tölvuverkfræði við Háskóla Íslands árið 1991 en árið 1994 fékk hann framgang í starf dósents og í starf prófessors árið 1996 . Hann var aðstoðarrektor vísinda og kennslu við Háskóla Íslands og forstöðumaður Miðstöðvar framhaldsnáms frá árunum 2009 - 2015 , formaður vísindanefndar háskólaráðs á árunum 1999 - 2005 og formaður gæðanefndar háskólaráðs 2006 - 2015 . Jón Atli er einn afkastamesti vísindamaður Háskólans . Meginrannsóknasvið hans eru fjarkönnun , stafræn myndgreining og merkjafræði . Hann er höfundur meira en 400 fræðigreina og bókarkafla . Þá hefur Jón Atli fengið margvíslegar viðurkenningar fyrir rannsóknir sínar , bæði innan lands og utan . Jón Atli hefur verið virkur í nýsköpun og stofnaði m.a. sprotafyrirtækið Oxymap ásamt Einar Stefánssyni prófessor í augnlækningum og fleirum . Hann hefur enn fremur verið gestaprófessor við háskóla á Ítalíu , Englandi og Kína auk þess að vera gistivísindamaður við Joint Research Centre , Ispra á Ítalíu . Hann var forseti IEEE Geoscience and Remote Sensing Society á árunum 2011 og 2012 . Jón Atli var aðalritstjóri ISI ritsins IEEE Transactions on Geoscience and Remote Sensing 2003 - 2008 og hefur starfað sem meðritstjóri margra vísindatímarita . Rektor Háskóla Íslands er æðsti fulltrúi skólans og talsmaður gagnvart mönnum og stofnunum innan háskólans og utan hans . Hann stýrir starfsemi háskólans og hefur frumkvæði að því að háskólaráð marki sér heildarstefnu í málefnum skólans . Rektor ber enn fremur ábyrgð á framkvæmd stefnu háskólans og tengslum Háskólans við innlenda og erlenda samstarfsaðila . Þá hefur hann eftirlit með allri starfsemi háskólans .